Θεοδόσης Τάσιος

Ο Θεοδόσης Π. Τάσιος (γεν. 22 Ιανουαρίου 1930) είναι Έλληνας ακαδημαϊκός, πολιτικός μηχανικός, αρθρογράφος και συγγραφέας.

Βιογραφία

Προσωπική ζωή
Γεννήθηκε στην Καστοριά αλλά μεγάλωσε στα Μέγαρα της Αττικής. Είναι παντρεμένος με τη Ρέα Ιωαννίδου και έχει ένα παιδί. Μιλά Αγγλικά, Γαλλικά, Ιταλικά, Γερμανικά, Ρωσικά και Ισπανικά.

Ακαδημαϊκή πορεία
Το 1948 σπούδασε πολιτικός μηχανικός στο Εθνικό Μετσόβιο Πολυτεχνείο (ΕΜΠ) και το συνέχισε τις μεταπτυχιακές του σπουδές στο Παρίσι και έπειτα στο ΕΜΠ. Στη συνέχεια, υπηρέτησε ως υπολοχαγός στο σώμα του Μηχανικού του Ελληνικού Στρατού και το 1958 αναγορεύθηκε διδάκτωρ και στη συνέχεια επιμελητής, έκτακτος μόνιμος καθηγητής (1964) και τακτικός καθηγητής του ΕΜΠ (1969).

Έχει παράλληλα διδάξει στο Πανεπιστήμιο της Βαγδάτης (1979), στο Πανεπιστήμιο Τονγκζί (Tongji University) της Σαγκάης (1982), στο «Διεθνές Κολέγιο Επιστημών των Κατασκευών» (Collège International des Sciences de Constrution, 1979-1989), στο Πανεπιστήμιο της Ναντζίν και στο Πανεπιστήμιο της Παβίας (1986).

Αρθρογραφία και συγγραφή
Ο Θεοδόσης Τάσιος είναι ευαισθητοποιημένος σε κοινωνικά και φιλοσοφικά θέματα, και δίνει αρκετές συνεντεύξεις στον Τύπο. Αρθρογραφεί στην εφημερίδα Το Βήμα και σε έντυπα της Ελλάδας και του εξωτερικού, και είναι πρόεδρος της Ελληνικής Φιλοσοφικής Εταιρίας. Είναι ομιλητής και διοργανωτής συναντήσεων σε θέματα παιδείας και ιστορίας. Υπήρξε συνδιοργανωτής της έκθεσης Αρχαίας Ελληνικής Τεχνολογίας που παρουσιάστηκε σε πόλεις της Ελλάδας και της Γερμανίας.

Επαγγελματική πορεία
Στην τεχνική εταιρία που εργάστηκε, υπήρξε μελετητής πολλών δημόσιων έργων με σημαντικότερα:
 Γεφυροποιία: Γέφυρα Αλφειού, Γέφυρα Κατοχής Αιτωλοακαρνανίας, Γέφυρα Ευρίπου Χαλκίδας, Γέφυρα Άρτας, Γέφυρα Σταυρούπολης Ξάνθης.
 Φράγματα: Φράγμα Πηνειού Ηλείας, Φράγμα Άγρα Ημαθίας, Φράγμα Περδίκκα Εορδαίας, Φράγμα Πολυφύτου.

Διακρίσεις
Ο Θεοδόσης Τάσιος έχει τιμηθεί ως επίτιμος διδάκτωρ του Πανεπιστημίου της Ναντζίν, του Πανεπιστημίου της  Λιέγης, του Δημοκρίτειου Πανεπιστημίου Θράκης, του Αριστοτελείου Πανεπιστημίου Θεσσαλονίκης και του Πανεπιστημίου Κύπρου. Έχει τιμηθεί με Μετάλλιο από το Αμερικανικό Ινστιτούτο Σκυροδέματος (American Concrete Society) και με το Μετάλλιο της Πόλεως των Παρισίων.

Έχει τιμηθεί με το τίτλο του μέλους της Ακαδημίας Επιστημών του Τορίνου (2004). Ακόμη έχει τιμηθεί ως επίτιμος πρόεδρος της Ευρωδιεθνούς Επιτροπής Σκυροδέματος (CEB, 1988), επίτιμο μέλος της Διεθνούς Ενώσεως Εργαστηρίων και Υλικών (RILEM, 1989), επίτιμο μέλος της Ιταλικής Συνομοσπονδίας Υποβρύχιας Δραστηριότητας (CIAS, 1998), επίτιμο μέλος του Επιστημονικού Τεχνικού Επιμελητηρίου Κύπρου (1999) και της Ελληνικής Εταιρίας Ορολογίας (2008).

Στις 12 Ιουνίου 2009, το Τεχνικό Επαγγελματικό Επιμελητήριο (ΤΕΕ) τίμησε τον Θεοδόση Τάσιο για τη συμβολή του, σε ειδική εκδήλωση με τη συμπλήρωση των 80 χρόνων από τη γέννησή του, και την ίδια χρονιά εξέδωσε βιβλίο σχετικά με το έργο του.

Τον Σεπτέμβριο 2013 του απενεμήθη το International Award of Merit in Structural Engineering από τη Διεθνή Ένωση Γεφυρών και Κατασκευών (IABSE)  στη Ζυρίχη.

Συμμετοχές και έρευνα 

Έχει υπηρετήσει σε υψηλές θέσεις σε διεθνείς οργανισμούς και επιστημονικές ενώσεις πάνω στον κατασκευαστικό κλάδο, έχει συμμετάσχει σε διεθνείς διασκέψεις, υπήρξε ομιλητής και εισηγητής σε πολλά συνέδρια και συναντήσεις. Η έρευνα και η επιστημονική του δραστηριότητα εντοπίζεται στον αντισεισμικό σχεδιασμό, στη διατήρηση των μνημείων και στη φιλοσοφία της τεχνολογίας.

Στο Εθνικό Μετσόβιο Πολυτεχνείο 
Υπήρξε πρόεδρος πολλών πανεπιστημιακών επιτροπών, μέλος της Συγκλήτου του Πολυτεχνείο, Κοσμήτορας Σχολής και Διευθυντής Τομέα. Συνέβαλε στη λειτουργία του Εργαστηρίου Οπλισμένου Σκυροδέματος του ιδρύματος. Η έρευνα του εντοπίζεται στη εδαφομηχανική, στη τεχνολογία του σκυροδέματος, μελέτη των στατικών φαινομένων σε τοιχοδομές και της μηχανικής αυτών. Επίσης συμμετέχει στη καθοδήγηση των μεταπτυχιακών και διδακτορικών εργασιών Ελλήνων και ξένων φοιτητών, στη διεκδίκηση χρηματοδοτήσεων από ευρωπαϊκά προγράμματα και στην εκτέλεση του ερευνητικού έργου. Έχει συμμετάσχει ως ομιλητής και υφηγητής σε πολλά επιστημονικά συνέδρια.

Στην Ελλάδα 
Ο Θεοδόσης Τάσιος είναι ιδρυτικό μέλος του Ελληνικού Τμήματος Σκυροδέματος και υπήρξε πρόεδρος επί συναπτά έτη (1974-1976, 1990-1998), ιδρυτικό μέλος της Εταιρίας Εδαφομηχανικής και Θεμελώσεων, πρόεδρος της Ελληνικής Εταιρίας Ερευνών Σκυροδέματος (1982-1984), αντιπρόεδρος επί συναπτά έτη της Ελληνικής Ανθρωπιστικής Εταιρίας (1978-81, 1990-97, 1998-2002), ιδρυτικό μέλος και πρόεδρος (1993- ) της Εταιρίας Μελέτης Αρχαίας Ελληνικής Τεχνολογίας, αντιπρόεδρος της Ελληνικής Φιλοσοφικής Εταιρίας (1998-2000) και πρόεδρος στο Ελληνικό Τμήμα Αντισεισμικής Μηχανικής (2001-2002).

Υπήρξε μέλος σε πολλές κυβερνητικές και ανεξάρτητες επιτροπές, εμπειρογνώμονας σε δημόσια έργα, σύμβουλος επί θεμάτων εδαφομηχανικής, στατικής και σεισμικότητας κτηρίων στην Ελλάδα και το εξωτερικό. Το πλαίσιο των μελετητικών του δραστηριοτήτων εντοπίζεται σε θέματα ευρύτερα από τον τομέα των κατασκευών και της ασφάλειας στον εργασιακό χώρο, καθώς είναι ομιλητής σε θέματα εκπαιδευτικά, γλωσσικά, ιστορικά και φιλοσοφικά, στην Ελλάδα, στην Κύπρο και στον υπόλοιπο κόσμο.

Στο εξωτερικό 
Εκτός από την ανάδειξή του ως μέλος του Αμερικανικού Ινστιτούτου Σκυροδέματος, έχει λάβει τη θέση του προέδρου της Διεθνούς Ενώσεως Εργαστηρίων και Υλικών (RILEM, 1977-78), ενώ έχει διατελέσει επίσης αντιπρόεδρος της Παγκόσμιας Συνομοσπονίας Προεντάσεων (Fédération  International de la Précontrainte, 1970-80),  πρόεδρος της Μόνιμης Συνδιάσκεψης Ενώσεων Μηχανικών Νοτιοανατολικής Ευρώπης (1972-1974), πρόεδρος της Ευρωδιεθνούς Επιτροπής Σκυροδέματος (CEB, 1983-1987) και στη συνέχεια πρόεδρος επιτροπής σχεδίασης (CEB-Model Code 90, 1987-1991) και μέλος της Γαλλικής Ένωσης Αντισεισμικής Μηχανικής.

Στην έδρα της Επιτροπής του Οργανισμού Ηνωμένων Εθνών στη Γενεύη, υπήρξε σύμβουλος σε θέματα επισκευής κτηρίων (1980) και σύμβουλος σε επιτροπές μνημείων και ιστορικών τόπων της UNESCO και της UNIDO σε θέματα βιομηχανικού σχεδιασμού κατασκευών για χώρες του Τρίτου Κόσμου. Υπήρξε επίσης εμπειρογνώμονας στην Ευρωπαϊκή Ένωση σε θέματα αναγνώρισης τίτλων των μηχανικών, κατάρτισης, έρευνας και σεισμικής συμπεριφοράς κτηρίων. Επίσης εμπειρογνώμονας σε θέματα αποτίμησης και ελέγχου του έργου ευρωπαϊκών πανεπιστημιακών ιδρυμάτων και ευρωπαϊκών κέντρων ερευνών.

Εργογραφία 
Ο Θεοδόσης Τάσιος συνέγραψε πάνω από 400 επιστημονικές εργασίες και 40 βιβλία σε διάφορες γλώσσες. Τα περισσότερα αφορούν θέματα κατασκευής, παιδείας, ελευθεροτεκτονισμού και άλλα.

Ελληνικά

Ατομικά
Ανθεκτικότητα σκυροδέματος, εκδ. «Φοίβος», Αθήνα 1990
Η μηχανική της τοιχοποιίας, εκδ. «Συμμετρία», σσ. 183, Α΄ εκδ. 1992, ISBN 978-960-266-278-6
Παιδεμός παιδείας, εκδ. «Λύχνος», 1993, σσ. 259, ISBN 960-7097-26-2
Η συμβολική τεκτονική, εκδ. «Δίον», 1993, σσ. 217
Κατασκευές και θεμελιώσεις από οπλισμένο σκυρόδεμα, εκδ. «Συμμετρία», 1999, σσ. 376, ISBN 960-266-025-2
Δαιδάλματα: Επιλογή απ' το έργο του Θ.Π. Τάσιου, Πανεπιστημιακές Εκδόσεις ΕΜΠ, 2000, σσ. 904, ISBN 960-254-554-2
Τρεις αιώνες τεκτονική μουσική και οι δημόσιες συναυλίες, Εκδόσεις Αγγελάκη, 2004, σσ. 133, ISBN 960-8160-10-3
Η προβληματική των δημοσίων έργων, εκδ. «Συμμετρία», 2004, σσ. 48
"Παγκοσμιοποίηση" αποφενάκιση;, εκδ. «Ψυχογιός», 2005, σσ. 162, ISBN 960-274-872-9
Δημόσια και ιδιωτικά έργα: Παθήματα και μαθήματα, Επιμ. Γιώτα Καζάζη, εκδ. ΤΕΕ, 2006, σσ. 195, ISBN 960-8369-19-3
Αξιολογικά προβλήματα κατά τη δομητική αποκατάσταση των μνημείων, εκδ. «Λύχνος», 2006, σσ. 105, ISBN 960-6607-40-2
Μεγάλα παραδείγματα ζωής, εκδ. Αγγελάκη, 2008, σσ. 178, ISBN 978-960-8160-30-9
Περιβάλλον (Πάλι τα ίδια;), εκδ. Σέλκα - 4Μ, 2010, σσ. 118, ISBN 978-960-8257-21-4
Θεωρία σχεδιασμού επισκευών και ενισχύσεων, εκδ. «Συμμετρία», 2010, σσ. 296, ISBN 978-960-266-278-6
 Επιφυλλίδες, εκδ. Αγγελάκη, 2012, σσ.616
 Ας αναστοχασθούμε εαυτούς και αλλήλους, εκδ. Πανεπιστημιακές Εκδόσεις Κρήτης, 2014
 5 μαθήματα ζωής, εκδ. Αγγελάκη, Αθήνα 2015, σσ. 174, ISBN 978-618-5164-01-0

Συλλογικά
Θ.Π. Τάσιος, Π. Γιαννόπουλος, Κ. Τρέζος, Σ. Τσουκαντάς, Προεντεταμένο σκυρόδεμα, εκδ. Συμμετρία, 1995, σσ. 200, ISBN 960-266-215-8
Συλλογικό, Ιστορία των Ελλήνων: Προϊστορικοί χρόνοι, εκδ. Δομή, 2006, σσ. 736, ISBN 960-8177-86-3
Συλλογικό, Κράτος και διαφθορά: Πώς θα κόψουμε τον ομφάλιο λώρο, εκδ. «Ιανός», Διεθνής Διαφάνεια - Ελλάς, 2008, σσ. 200, ISBN 978-960-7827-91-3
Συλλογικό, Η εργασία ως παράγων ανάπτυξης: Μετανάστευση - οικονομία - τεχνολογία, εκδ. Παπαζήσης, Πανεπιστημιακές Εκδόσεις Θεσσαλίας, 2012, σσ. 676, ISBN 978-960-02-2659-1

Αγγλικά

Ατομικά
Assessment, repair and redesign of RC structures, εκδ. Editor, CEL Bull 162, 1982
Symbolic Masonry, (Πρωτότυπο: Η συμβολική τεκτονική), εκδ. Dion, 1993Selected papers T. P. Tassios, (Πρωτότυπο: Δαιδάλματα), εκδ. National Technical University of Athens Press, 2000, ISBN 960-254-554-2

 Προτεινόμενη βιβλιογραφία Θ.Π. Τάσιος: Πρόσφατο δημοσιευμένο έργο'', Επιμ. Γιώτα Καζάζη, εκδ. ΤΕΕ, 2009, σσ. 765, ISBN 978-960-8369-44-3

Παραπομπές 

Έλληνες πολιτικοί μηχανικοί
Έλληνες πανεπιστημιακοί
Έλληνες συγγραφείς
Μέλη Εθνικού Μετσόβιου Πολυτεχνείου
Φιλόσοφοι του 20ού αιώνα